UDTALELSE FRA KOMMISSIONEN i henhold til EF-traktatens artikel 251, stk. 2, litra c), om Europa-Parlamentets ændringerne til Rådets fælles holdning til forslaget til EUROPA-PARLAMENTETS OG RÅDETS DIREKTIV om adgang til at optage og udøve virksomhed som e-pengeinstitut og tilsyn med en sådan virksomhed og EUROPA-PARLAMENTETS OG RÅDETS DIREKTIV om ændring af direktiv 77/780/EØF om samordning af lovgivningen om adgang til at optage og udøve virksomhed som kreditinstitut OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

1. Indledning

Det hedder i EF-traktatens artikel 251, stk. 2, litra c), at Kommissionen skal afgive udtalelse om de ændringer, Europa-Parlamentet har foreslået ved andenbehandlingen.

Kommissionens udtalelse om de 2 ændringer, der er foreslået af Parlamentet, er anført i det følgende.

2. Sagsforløb

1. Den 21 september 1998 vedtog Kommissionen et forslag til Europa-Parlamentets og Rådets direktiv om adgang til at etablere og udøve virksomhed som e-pengeinstitut og tilsyn med en sådan virksomhed samt et forslag til ændring af Rådets direktiv 77/780/EØF om samordning af lovgivningen om adgang til at optage og udøve virksomhed som kreditinstitut (KOM (1998) 461 - 1998/0252/COD - 1998/0253/COD).

2. Rådet indledte sin behandling af forslagene den 19. oktober 1998.

3. Det Økonomiske og Sociale Udvalg afgav på sit plenarmøde den 19. januar 1999 en positiv udtalelse om Kommissionens forslag.

4. Den Europæiske Centralbank afgav udtalelse den 18. januar 1999.

5. Europa-Parlamentet vedtog en lovgivningsmæssig beslutning (førstebehandling) med femogtyve ændringsforslag den 15. april 1999. (PE A4-156/99)

6. Den 29. november 1999 fastlagde Rådet en fælles holdning.

7. Den 11. april 2000 vedtog Europa-Parlamentet de ændringer til den fælles holdning, som denne meddelelse vedrører.

3. formålet med kommissionens forslag

Forslaget tager hovedsagelig sigte på at etablere et harmoniseret indre marked for levering af elektroniske penge i EU. Forslaget vedrører kun retlige og tilsynsmæssige forhold vedrørende e-penge, der udstedes af andre foretagender end banker. Men da det er indlysende, at de traditionelle kreditinstitutter også kommer til at spille en vigtig rolle på denne del af finansmarkedet, bør de grundlæggende regler om fri bevægelighed på grundlag af gensidig anerkendelse og den tilsynsordning, som disse institutter er undergivet (godkendelse, kapitalkrav, tilsyn osv.), også gælde i rimeligt omfang for e-pengeinstitutter.

Forslaget om ændring af definitionen af et kreditinstitut i første bankdirektiv for at give institutter, der ikke ønsker at udøve fuld bankvirksomhed, mulighed for at udstede elektroniske penge i henhold til de grundlæggende regler, der gælder for alle andre kreditinstitutter, vil fremme den harmoniske udvikling i alle kreditinstitutters aktiviteter i Fællesskabet som helhed, især når det gælder udstedelse af elektroniske penge, og vil forhindre, at konkurrencen mellem e-pengeinstitutter fordrejes, selv i relation til pengepolitikken.

4. Kommissionens udtalelse om Europa-Parlamentets ændringsforslag

4.1 Generelt

De 2 ændringsforslag indebærer ingen substantiel ændring, men tydeliggør blot et punkt, som allerede indgik i den fælles holdning: e-penge, der ikke er anvendt af ihændehaveren, skal indløses til pariværdi, dvs. uden værdiforringelse i forhold til den værdi, der er udtrykt i emissionsvalutaen.

4.2 Europa-Parlamentets ændringsforslag

De to ændringer angår

- tilføjelse af en ny betragtning 9a, der affattes således: "Genindløsning bør altid ske til pariværdi";

- ændring, med samme formål, af artikel 3, stk. 1, som affattes således: "1. Ihændehaveren af elektroniske penge kan i gyldighedsperioden anmode udstederen om at få dem indløst til pariværdi i mønter og sedler eller ved overførsel til en konto uden andre omkostninger end dem, der er strengt nødvendige for at gennemføre transaktionen".

5. Konklusion

Ændringsforslagene indebærer ingen substantiel ændring. Kommissionen kan acceptere dem.

Efter EF - traktatens artikel 250, stk. 2, kan Kommissionen godkende ovennævnte forslag.